Artikel: Plant krukker i farvegrupper på terrassen

Krukkehaven skal være nem og hurtig at lave og ikke en beslutning for livet, mener kendt haveskribent. Det giver mulighed for fornyelse og variation hen over sommeren, og resultatet vil altid være frisk og lækkert
Karina Demuth, der er journalist og forfatter til flere havebøger, går frem efter nogle helt enkle regler, når hun opbygger sin krukkehave. 
-         Krukkerne placerer jeg forskudt for hinanden, så det giver en form for 3D-oplevelse. Det gør jeg ved at stille dem på fx et lille podie eller en gammel havebænk,
siger Karina Demuth.
-         Til selve krukkerne starter jeg med nogle planter, der danner en god bund, det kan være af noget stedsegrønt som fx buksbom eller planter med nogle smukke blade som fx Sankt Hans urt eller krydderurter. På den måde er krukkehaven hele tiden lækker og grøn at se på. Derfra bygger jeg den op, så der kommer højde og fylde på.
Gennemgående farvetema
Det gælder om at vælge stil og en farveholdning – og at være trofast mod sit valg, så resultatet ikke bliver et sammensurium af en masse farver. Derfor anbefaler Karina Demuth, at man vælger et farvetema inden for hvid, rosa eller blå, som byder på rigtig mange valgmuligheder, og lader blomsternes forskellige højde være variationen i krukkehaven.
Krukkehaven – en fleksibel løsning
Når farvetemaet er på plads, tilråder Karina Demuth, at man bruger nogle af de dejlige et-årige sommerblomster, for i modsætning til anlægsgartnerens arbejde, er krukkehaven ikke en livslang beslutning. 
-        Vælg nogle blomster, der holder længe som fx ”Million Bells”, en af de nyere Petunia-sorter, der bare bliver ved med at sætte nye blomster. Trænger du til lidt ekstra kulør - så krukkehaven ser frisk og lækker ud når veninderne kommer på besøg, kan du altid smide evt. afblomstrede planter ud og supplere med nogle nye, og 1, 2, 3 har du en helt ny og sprudlende krukkehave på en time,
slutter Karina Demuth.

Forslag til planter som bund i krukker:
Buksbom
Krydderurter (oregano, timian)
Sankt Hans urt (Sedum)
Klase-Funkie (Hosta) 

Forslag til planter, der blomster hele sommeren:
Kapsk Margerit (Osteospermum)
Flittiglise (Impatiens)
Bacopa
Sommerfugleplante (Nemesia)
Petunia (de nye der ikke skal nippes, fx Surfinia, Million Bells)
Pelargonier
Brudeslør (Gypsophila)
Edderkoppeplante (Cleome hybrid)

Forslag til planter, der giver højde eller fylde i krukkehaven:
Hortensia (Hydrangea)
Japansk ahorn
Lavendler (Lavandula)
Faktaboks: 
Sådan laver du din egen krukkehave, trin-for-trin:
1. Vand planterne grundigt, før de plantes. Sæt dem i en spand eller balje, så de kan suge godt. 
2. Fyld leca-sten, potteskår eller perlesten i bunden af krukken – derefter pottemuld.
3. Fjern planternes potter. Plant først højeste planter og herefter de lavere ind i mellem.